
A transzgenerációs plasztikusság szerepe a növényi invázióban

A környezeti tényezőkhöz való, egy generáción belüli alkalmazkodást sok esetben hozták összefüggésbe az inváziós növényfajok sikerességével. A már két generációt érintő alkalmazkodás, mely során az anyanövény „felkészíti” az utódokat az általa tapasztalt környezeti hatásokra (transzgenerációs plasztikusság, TGP), szerepe az idegenhonos fajok térhódításában kevéssé kutatott. Épp ezért kutatásunkban a TGP lehetséges inváziót elősegítő szerepét vizsgáltuk. Kísérletünkhöz két inváziós (Galinsoga parviflora, Amaranthus retroflexus) és két idegenhonos, de nem inváziós (G. ciliata, A. albus) növényfajt választottunk. A fajokat két generáción keresztül neveltük víz- és nitrogén-grádiens mentén. Eredményeinkből kitűnik, hogy az anyai hatás a növény egész élete során érvényesül, de különbözőképpen nyilvánul meg az egyes fajok és kezelések esetében, illetve a növényegyedek élete során. A legfontosabb eredményünk, hogy a két inváziós faj esetén, szemben a nem sikeres meghonosodott fajokkal, a TGP hozzájárul a nagyobb reprodukciós sikerhez, ezáltal pozitívan befolyásolhatja a fajok inváziós térhódítását.



